
A fiatalkorú személyek által elkövetett jogsértések visszaszorításának lehetőségei a középiskolai oktatás keretein belül

Tudományos dolgozatom a fiatalkorú személyek által elkövetett jogsértések visszaszorításának lehetőségeivel foglalkozik a középiskolai oktatás keretein belül. A dolgozat témájának kiválasztásakor a fő motivációt a rendőri hivatásom nyújtotta, mivel 11 éve dolgozom közrendvédelmi szakterületen és eddigi pályafutásom ideje alatt számos esetben kellett intézkedés alá vonnom fiatalkorú személyeket szabálysértés vagy bűncselekmény elkövetése miatt.
A vizsgálat a szabálysértések és bűncselekmények elkövetésének témakörén belül a középiskolába járó diákok ismereteire, valamint tapasztalataira irányul kiegészítve olyan kérdésekkel, rövid gyakorlati példákkal, amelyek segítségével képet kaphatunk a vizsgált korosztály témához kapcsolódó attitűdjeiről is.
Véleményem szerint az iskolákban egyre sűrűbben megjelenő prevenciós tevékenységek hasznosnak bizonyultak, azonban ezen előadások csak időszakosan vannak jelen a diákok életében. Szükségszerűnek látom, hogy a diákok rendszeresen részesülhessenek olyan jellegű oktatásban és legyen lehetőségük minél szélesebb körű ismeretek elsajátítására, amelyeknek keretein belül részletesebb ismeretekre tehetnek szert az általuk leggyakrabban elkövetett jogsértésekről, illetve azok következményeiről. Ennek a középiskolai oktatás keretei között történő megvalósítása érdekében a kutatásom eredményeinek ismertetését követően egy olyan interaktív, a diákok számára is könnyen érhető bűnmegelőzési segédanyag elkészítésére teszek javaslatot, amely álláspontom szerint ugyancsak hozzájárulna a fiatalkorúak által elkövetett jogsértések számának csökkentéséhez.



